ພາບປະກອບ
ໃນໄລຍະ 2001 – 2010. ເງິນລົງທຶນຂອງບັນດາວິສາຫະກິດຫວຽດນາມເຂົ້າລາວ - ໃນນັ້ນມີກຸ່ມບໍລິສັດເສດຖະກິດຫຼາຍແຫ່ງ ໄດ້ເພີ່ມຂຶ້ນສູງ. ໄລ່ມາຮອດຕົ້ນປີ 2012 ນີ້, ບັນດາວິສາຫະກິດຫວຽດນາມ ໄດ້ລົງທຶນເຂົ້າລາວ ກ່ວາ 400 ໂຄງການ ດ້ວຍຍອດເງິນລົງທຶນປະມານ 3,6 ຕື້ USD, ນຳຫວຽດນາມ ຢືນອັນດັບ 2 ໃນຈຳນວນ 52 ປະເທດ ແລະ ເຂດແຄ້ວນທີ່ມີວິສາຫະກິດລົງທຶນເຂົ້າລາວ. ການຮ່ວມມືລົງທຶນຫວຽດນາມ - ລາວ ໄດ້ສຸມໃສ່ເຂົ້າໃນບັນດາຂົງເຂດຕົ້ນຕໍຄື: ໄຟຟ້ານ້ຳຕົກ, ປຸງແຕ່ງເຄື່ອງປ່າຂອງດົງ ຜະລິດຕະພັນກະເສດ ແລະ ແຮ່ທາດ. ບັນດາໂຄງການໄຟຟ້ານ້ຳຕົກມີຍອດເງິນລົງທຶນເກືອບ 900 ລ້ານ USD. ໃນຂົງເຂດກະສິກຳ ແລະ ປ່າໄມ້ຍອດເງິນລົງທຶນບັນລຸ 800 ລ້ານ USD. ບັນດາວິສາຫະກິດຫວຽດນາມໄດ້ຜັນຂະຫຍາຍບັນດາໂຄງການປູກຕົ້ນໄມ້ອຸດສາຫະກຳ ຢ່າງຖືກຕ້ອງກັບຄວາມຄືບໜ້າ, ມີບາງໂຄງການປູກຕົ້ນຢາງພາລາເລີ່ມໄດ້ຮັບການຂຸດຄົ້ນ. ໃນຂົງເຂດຂຸດຄົ້ນບໍ່ແຮ່, ມີບາງໂຄງການລົງທຶນດ້ວຍຂອບຂະໜາດໃຫຍ່ພໍສົມຄວນໄດ້ປະຕິບັດ ການສຳຫຼວດ ແລະ ພວມຄ່ອຍໆກ້າວເຂົ້າສູ່ການຂຸດຄົ້ນ ແລະ ຜະລິດປຸງແຕ່ງ.
ບັນດາວິສາຫະກິດຫວຽດນາມ ລົງທຶນຢູ່ ລາວ ໄດ້ຊົມໃຊ້ນະໂຍບາຍບຸລິມະສິດພິເສດຈາກລັດຖະບານລາວ. ຄຽງຂ້າງຄວາມສະດວກເຊິ່ງບັນດາວິສາຫະກິດຫວຽດນາມ ລົງທຶນເຂົ້າ ລາວ ໄດ້ຊົມໃຊ້ແມ່ນຍັງມີຄວາມຫຍຸ້ງຍາກບໍ່ແມ່ນໜ້ອຍ. ທ່ານ Tran Nhat Thanh, ຫົວໜ້າກົມຮັບຜິດຊອບການພົວພັນລາວ ແລະ ກຳປູເຈຍ, ເລຂາອະນຸກຳມະການຮ່ວມມືຫວຽດນາມ - ລາວ, ກະຊວງແຜນການ ແລະ ການລົງທຶນຫວຽດນາມ ໃຫ້ຮູ້ວ່າ:
“ຝ່າຍລາວພວມໃນໄລຍະສ້າງລະບົບກົດໝາຍທີ່ກ່ຽວຂ້ອງເຖິງການລົງທຶນໃຫ້ສົມບູນແບບ, ດັ່ງນັ້ນ, ກົນໄກ, ລະບຽບການ ພິເສດໃນຂົງເຂດພາສີອາກອນ ທີ່ມີຕໍ່ບັນດານັກລົງທຶນຈາກຕ່າງປະເທດແມ່ນຍັງບໍ່ທັນຕອບສະໜອງສະພາບຕົວຈິງໄດ້. ຄຽງຄູ່ກັນນັ້ນ, ພື້ນຖານໂຄງລ່າງດ້ານຄົມມະນາຄົມ ແລະ ເຕັກນິກຂອງລາວ ຍັງອ່ອນດ້ອຍ, ການຜັນຂະຫຍາຍໂຄງການຕົ້ນຕໍແມ່ນສຸມໃສ່ລະດູແລ້ງ, ຮອດລະດູຝົນກໍ່ຖືກຢຸດສະງັກ, ດັ່ງນັ້ນມັນຈຶ່ງສົ່ງຜົນສະທ້ອນບໍ່ໜ້ອຍເຖິງຄວາມຄືບໜ້າໃນການປະຕິບັດໂຄງການລົງທຶນ”
ປູກຢາງມາລາ ແມ່ນໜຶ່ງ ໃນບັນດາຂົງເຂດໄດ້ຮັບບຸລິມະສິດອັນດັບໜຶ່ງ
ໃນຊຸມວັນມໍ່ໆມານີ້, ບັນດາວິສາຫະກິດຫວຽດນາມ ລົງທຶນຢູ່ ລາວ ໄດ້ປະກອບສ່ວນເຂົ້າໃນການພັດທະນາເສດຖະກິດ - ສັງຄົມຂອງທ້ອງຖິ່ນ, ສ້າງວຽກເຮັດງານທຳໃຫ້ແກ່ຜູ້ອອກແຮງງານ. ໄປຄຽງຄູ່ກັນນັ້ນ, ບັນດາວິສາຫະກິດດັ່ງກ່າວກໍໄດ້ເອົາໃຈໃສ່ເປັນພິເສດເຖິງການກໍ່ສ້າງບັນດາກິດຈະກຳສະຫວັດດີການສັງຄົມ, ລົບລ້າງຄວາມອຶດຫິວ, ຫຼຸດຜ່ອນຄວາມທຸກຍາກໃຫ້ແກ່ປະຊາຊົນຢູ່ເຂດມີໂຄງການຄື: ກຸ່ມບໍລິສັດ ຮ່ວາງແອງຢາລາຍ ໄດ້ລົງທຶນກໍ່ສ້າງໂຮງໝໍ, ໂຮງຮຽນ, ຖະໜົນຫົນທາງ... ຍອດຈຳນວນທຶນຂຶ້ນເຖິງ 40 ລ້ານ USD. ທະນາຄານລົງທຶນ ແລະ ພັດທະນາຫວຽດນາມ (ຫຼື BIDV) ໄດ້ຊ່ວຍລາວ ກໍ່ສ້າງໂຮງຮຽນແຫ່ງໜຶ່ງຢູ່ແຂວງ ຫົວພັນ ທີ່ມີມູນຄ່າ 1 ລ້ານ USD... ທ່ານ ສົມພອນ ສີຈະເລີນ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປ ລາວ ປະຈຳຫວຽດນາມ ຕີລາຄາວ່າ:
ສຽງທ່ານ ສົມພອນ ສີຈະເລີນ
ດ້ວຍບັນດາບຸລິມະສິດພິເສດທີ່ສະຫງວນໃຫ້ກັນ, ໃນຊຸມປີຈະມາເຖິງ, ຫວັງວ່າສາຍພົວພັນຮ່ວມມືລົງທຶນລະຫວ່າງຫວຽດນາມ - ລາວ ຈະມີບາດກ້າວບຸກທະລຸຫຼາຍຢ່າງ. ທ່ານ Tran Nhat Thanh, ຫົວໜ້າກົມຮັບຜິດຊອບການພົວພັນລາວ ແລະ ກຳປູເຈຍ, ເລຂາອະນຸກຳມະການຮ່ວມມືຫວຽດນາມ - ລາວ, ກະຊວງແຜນການ ແລະ ການລົງທຶນຫວຽດນາມ ໄດ້ຍົກອອກບາງເງື່ອນໄຂ ເພື່ອບັນລຸໄດ້ບັນດາບາດກ້າວບຸກທະລຸນີ້:
“ບັນດາກະຊວງ, ຄະນະກຳມະການ, ຂະແໜງການ 2 ປະເທດຄວນສົມທົບກັນຢ່າງແໜ້ນແຟ້ນໃນວຽກງານພິຈາລະນາເລື່ອງອອກໜັງສືອະນຸຍາດໃຫ້ລົງທຶນຜ່ານກົນໄກປະຕູດຽວ, ມີນະໂຍບາຍໜູນຊ່ວຍຍູ້ໄວການປະຕິບັດບັນດາໂຄງການລົງທຶນທີ່ມີຂອບຂະໜາດໃຫຍ່, ພິເສດແມ່ນບັນດາໂຄງການຮ່ວມມືຂອງລັດຖະບານ 2 ປະເທດ. ຄວນເພີ່ມທະວີການແລກປ່ຽນຂໍ້ມູນຂ່າວສານໃຫ້ກັນໃນວິວັດການພິຈາລະນາ, ອອກໜັງສືອະນຸຍາດໃຫ້ໂຄງການຕ່າງໆ ເພື່ອຮັບໃຊ້ວຽກງານກວດກາ, ຕິດຕາມກວດກາ. ສ່ວນບັນດານັກລົງທຶນ ຄວນຍູ້ໄວຄວາມຄືບໜ້າໃນການປະຕິບັດໂຄງການ, ຍົກສູງປະສິດທິຜົນການລົງທຶນ, ປະຕິບັດຖືກຕາມກົດໝາຍ, ຮັກສາພາບພົດ ແລະ ອິດທິພົນຊື່ສຽງຂອງຫວຽດນາມ ເມື່ອລົງທຶນ, ດຳເນີນທຸລະກິດຢູ່ ລາວ.”
ດ້ວຍບັນດາໝາກຜົນທີ່ບັນລຸໄດ້ນັ້ນ, ການພົວພັນຮ່ວມມືລົງທຶນລະຫວ່າງ 2 ປະເທດໃນໄລຍະຜ່ານມາ ໄດ້ຕອບສະໜອງສ່ວນໃດສ່ວນໜຶ່ງຄວາມມຸ້ງມາດປາຖະໜາຂອງການນຳພັກ, ລັດຖະບານ ແລະ ປະຊາຊົນ 2 ປະເທດ. ໃນໄລຍະຈະມາເຖິງ, ບັນດາກະຊວງ, ຂະແໜງການ 2 ປະເທດຄວນມານະພະຍາຍາມກ່ວາອີກເພື່ອຊຸກຍູ້ການພົວພັນຮ່ວມມືລົງທຶນລະຫວ່າງ 2 ປະເທດ, ປະກອບສ່ວນປັບປຸງ ແລະ ພັດທະນາການພົວພັນຮ່ວມມືຮອບດ້ານ, ຄວາມສາມັກຄີ, ມິດຕະພາບແບບພິເສດລະຫວ່າງ 2 ປະເທດພວກເຮົາ.